# **Cwmni Dawns Cenedlaethol Cymru**

Pecyn Recriwtio Ymddiriedolwyr

Mae’r pecyn hwn ar gael yma yn Saesneg.

Anfonwch e-bost at recruitment@ndcwales.co.uk i ofyn am unrhyw fformat arall.

## Dawns a wnaed yng Nghymru, yn cael ei rhannu â’r byd

Mae Cwmni Dawns Cenedlaethol Cymru’n croesawu lleisiau nodweddiadol artistiaid o bob cwr o'r byd.

Rydym yn comisiynu cydweithrediadau artistig mentrus, gyda dawns wrth wraidd y gwaith.

Rydym yn rhannu dawns sy’n llawn uchelgais a dychymyg mewn theatrau, mannau cyhoeddus, gwyliau a lleoliadau trochol, yn creu profiadau perfformio bythgofiadwy.

Rydym yn ysbrydoli pawb i symud drwy feithrin talent a mewnwelediad, ac annog a datblygu syniadau newydd.

### Ein Gweledigaeth

Byd a gyfoethogir gan ddawns

### Ein Cenhadaeth

Rydym yn defnyddio dawns i fynegi syniadau y tu hwnt i eiriau, yn archwilio’r hyn mae’n ei olygu i fyw yng Nghymru a’r byd heddiw. Rydym yn gôr o leisiau, mewn sawl lle, yn gweithio gyda’n gilydd i gysylltu a thrawsnewid.

**Neges gan y Cadeirydd**

Uchafbwynt gwirioneddol yn fy ngyrfa yw bod yn Gadeirydd Bwrdd Cwmni Dawns Cenedlaethol Cymru (CDCCymru), ac rwy'n falch iawn o wahodd pobl newydd i ymuno â ni i gefnogi cenhadaeth y cwmni dawns cenedlaethol eiconig ac effeithiol hwn. Mae Bwrdd yr Ymddiriedolwyr yn chwarae rhan hanfodol wrth lunio datblygiad, cynaliadwyedd a chyrhaeddiad CDCCymru, gan helpu i arwain y sefydliad trwy

gyfleoedd a newid.

Yn ystod y blynyddoedd diwethaf, mae'r Bwrdd wedi cefnogi trawsnewidiad mawr ei angen ar draws y sefydliad, gan sicrhau ei fod yn parhau i fod yn wydn ac yn berthnasol yn wyneb tirwedd ariannu, amgylchedd artistig a chynulleidfaoedd sy'n esblygu'n barhaus — wrth barhau i ddyfnhau ei effaith yng Nghymru a thu hwnt. Wrth i ni edrych ymlaen, a chyda nifer o’n hymddiriedolwyr hirhoedlog a

gwerthfawr yn cyrraedd diwedd eu cyfnod, ochr yn ochr ag archwiliad sgiliau diweddar, rydym yn chwilio am aelodau newydd i helpu i arwain y sefydliad i’w bennod nesaf.

Rydym yn croesawu ymgeiswyr o fyd dawns, y celfyddydau a pherfformio a thu hwnt. Rydym yn arbennig o awyddus i glywed gan unigolion sy'n dod â gwybodaeth a phrofiad a gafwyd trwy rolau proffesiynol, gwirfoddoli ac, yn hollbwysig, profiad bywyd. Anogir y rhai sy'n ystyried rôl ymddiriedolwr am y tro cyntaf i wneud cais hefyd. Credwn fod yr amrywiaeth hon o safbwyntiau yn cryfhau ein llywodraethu ac yn sicrhau ein bod yn cael ein harwain gan ystod eang a chynhwysol o leisiau.

Ar gyfer y rownd recriwtio hon, rydym yn chwilio'n benodol am ymgeiswyr sydd ag arbenigedd yn y meysydd canlynol: cyllid, cyfreithiol a llywodraethu, y celfyddydau perfformio, dysgu a chyfranogiad/addysg, a chodi arian a phartneriaethau. Rydym hefyd yn blaenoriaethu recriwtio

unigolion sy'n siaradwyr Cymraeg rhugl neu sy'n defnyddio'r Gymraeg fel eu hiaith gyntaf, ac a all gefnogi ein hymrwymiad i strategaeth Cymraeg 2050 Llywodraeth Cymru.

Rôl wirfoddol (pro bono) yw hon, gyda threuliau wedi'u talu, a'r cyfle i fynychu nosweithiau agoriadol, gweithdai datblygu a digwyddiadau cymunedol; pob un yn foment sy'n adlewyrchu pŵer dawns i ysbrydoli a chysylltu.

Fel rhan o'r broses recriwtio, rydym yn cynnal dau ddigwyddiad Tŷ Agored i gynnig cipolwg uniongyrchol ar CDCCymru a'r ehangder rhyfeddol o waith rydym yn ei gyflawni ledled Cymru a thu hwnt. Bydd y sesiynau hyn hefyd yn gyfle i gwrdd ag aelodau’r Bwrdd presennol, y tîm gweithredol a’r sefydliad ehangach yn ein cartref ym Mae Caerdydd. Fe welwch fanylion yn ddiweddarach yn y pecyn hwn, a byddem wrth ein bodd yn eich croesawu os gallwch fynychu.

Os hoffech drafod y rôl neu'r cyfle ymhellach, mae croeso i chi gysylltu â mi'n uniongyrchol.

Gobeithiwn y byddwch yn ystyried ymuno â ni ar y daith gyffrous hon a dod yn rhan o ddyfodol CDCCymru, sy'n gyfle gwerth chweil iawn i wneud gwahaniaeth

***Alison Thorne***

**Cliciwch yma i anfon e-bost at Alison ar:**

**alison@atconnect.org.uk**

**Cefndir Cwmni Dawns Cenedlaethol Cymru**

Mae Cwmni Dawns Cenedlaethol Cymru (CDCCymru) yn gwmni dawns sy'n creu a chyflwyno gwaith dawns uchelgeisiol ac ymgysylltiol ledled y DU ac yn rhyngwladol. Fel cwmni sefydlog, rydym yn creu gwaith gan amrywiaeth o

goreograffwyr i adlewyrchu gwahanol safbwyntiau.

Mae ein rhaglen artistig wedi'i hysgogi gan ymrwymiad i greu gwaith newydd, darganfod a datblygu artistiaid newydd

ac ysbrydoli cynulleidfaoedd a chymunedau drwy brofiadau dawns cyfoethog o ansawdd uchel.

Dathlodd CDCCymru ei 40ain flwyddyn yn 2023, a bwriad ein cynllun strategol ar gyfer 2023-2027 yw creu cwmni dawns sy'n gweithio ar draws gwahanol raddfeydd o berfformiadau ac sy'n cynnig amrywiaeth o ddulliau er mwyn cyrraedd cynulleidfaoedd mwy amrywiol.

([Darllenwch ein Cynllun Cydraddoldeb Strategol yma](https://ndcwales.co.uk/cy/amdanom-ni/policies))

Mae ein gwaith ymgysylltu cymdeithasol yn ymwneud â phobl yn y lleoedd maent yn byw, gan gyflwyno gwaith dylanwadol. Rydym yn ehangu mynediad ac yn gwella llesiant ar gyfer pob oed drwy hyrwyddo gweithgarwch corfforol ac ymgysylltiad creadigol.

Mae ein cysylltiad ag artistiaid llawrydd ledled Cymru yn ein galluogi i ddatblygu perthnasoedd cymunedol parhaus ar lefel leol, a chyd-greu gyda hwy er mwyn sicrhau bod cyfeiriad y prosiectau a rennir hyn wedi'u gwreiddio yn y lleoliad, cymuned, creadigrwydd ac uchelgais.

Mae ein rhaglenni datblygu talent yn cefnogi'r rhai sy'n dyheu am yrfa mewn dawns, ar y llwyfan ac oddi arno.

Drwy alluogi arloesedd artistig ar bob cam o ddatblygiad gyrfa, rydym yn ceisio gwneud cyfraniad sylweddol tuag at ecoleg dawns amrywiol yng Nghymru.

Rydym yn rhoi llawer o leisiau a dulliau o gyflwyno dawns wrth wraidd ein gwaith, sy'n datblygu ein celfyddyd, ac yn edrych ar sut y gall dawns gyrraedd cynulleidfaoedd a chysylltu â nhw. Nod y cydweithrediadau unigryw hyn yw gwefreiddio, ysbrydoli, synnu a difyrru, gan gyflwyno cyfleoedd i gynulleidfaoedd na fyddent yn eu cael yn unman arall.

[Darllenwch ein Cynllun Cydraddoldeb Strategol yma](https://ndcwales.co.uk/cy/amdanom-ni/policies)

**Ein Blaenoriaethau Yw:**

* **Ehangu ymgysylltiad ledled ein gwaith drwy sicrhau bod cyfiawnder wrth wraidd popeth a wnawn**
* **Hyrwyddo arloesedd a rhagoriaeth o fewn dawns, gan feithrin talent a galluogi newid**
* **Eirioli dros ddawns fel llwyfan hanfodol ar gyfer llesiant a mynegiant dynol**
* **Gwella ein hyblygrwydd, cynaliadwyedd a gwytnwch ariannol**

**Ein gwerthoedd yw:**

* **Chwilfrydig**

i ddarganfod syniadau newydd, i ddysgu ac i arloesi

* **Cydweithredol**

 yn y ffordd rydym yn cysylltu â’n gilydd, yn ogystal ag artistiaid, cymunedau, cynulleidfaoedd a phartneriaid o fewn y sector diwylliannol a thu hwnt

* **Dewr**

yn ein huchelgais ar gyfer dawns yng Nghymru a'r byd, gan hyrwyddo newid

* **Hael**

drwy rannu ein brwdfrydedd, gwybodaeth ac adnoddau

## Ein gobeithion wrth greu effaith

Pobl yn croesawu dawns fel rhan o’u hunaniaeth unigol a chyd-hunaniaeth Newid cymdeithasol blaengar drwy well tegwch a chyfleoedd i bawb

**Y Cyd-destun Cymreig**

Mae CDCCymru yn un o gwmnïau celfyddydol cenedlaethol Cymru ac mae wedi ei leoli yn y Tŷ Dawns yng Nghanolfan Mileniwm Cymru ym Mae Caerdydd.

Rydym yn falch o iaith a thraddodiadau Cymru, yn ogystal â'r ieithoedd niferus eraill a glywir yma heddiw. Yr amrywiaeth hon yw un o ysgogwyr pennaf ein hegni creadigol.

Mewn poblogaeth o dair miliwn, mae 20-25% yn siarad Cymraeg neu yn ei deall, gyda llawer o'r rhain yng nghadarnleoedd gwledig y Gogledd a'r Gorllewin, a gwelir ffyniant ymhlith poblogaeth ieuengach, yn Ne Cymru. Mae trefi megis Wrecsam a Llandudno yn ganolfannau diwylliannol yn eu rhinwedd eu hunain gyda chysylltiadau cyfathrebu cryf â Lloegr.

Mae prifddinas Caerdydd yn datblygu enw da, yn genedlaethol ac yn rhyngwladol, yn y celfyddydau, y cyfryngau a'r byd digidol, gyda llu o ffilmiau, dramâu teledu a chynnwys digidol yn cael eu cynhyrchu yma. Mae rhwydwaith o artistiaid, lleoliadau, cynhyrchwyr a gwyliau ledled y wlad yn allweddol i'r adferiad diwylliannol hwn yng Nghymru. Mae CDCCymru wedi chwarae rhan sylweddol yn y twf hwn, gan greu gwaith unigryw, wedi'i wneud yng Nghymru ar gyfer cynulleidfaoedd Cymru yn bennaf, ac sy'n dathlu a hyrwyddo gwaith artistiaid o Gymru. Mae hefyd yn gwneud cyfraniad sylweddol i broffil ac ymwybyddiaeth o ddiwylliant cyfoes o Gymru ledled y DU ac yn rhyngwladol.

## Y Cwmni

Mae'r cwmni'n cynnwys dawnswyr rhagorol sydd â dealltwriaeth gorfforol drylwyr ac ymdeimlad o gelfyddyd unigol, ochr yn ochr â thîm busnes a chreadigol hynod o dalentog.

Mae'r cwmni'n perfformio yn ein cartref ym Mae Caerdydd ac mewn lleoliadau eraill yng Nghymru, y DU ehangach ac yn rhyngwladol.

Sefydlwyd CDCCymru fel 'Diversions' yn 1983 a thyfodd mewn maint a statws.

Yn 2004, symudodd y Cwmni i gartref pwrpasol newydd, y Tŷ Dawns, sy'n rhan o Ganolfan Mileniwm Cymru ym Mae Caerdydd.

Yn 2009, daeth yn Gwmni Dawns Cenedlaethol Cymru, gan adlewyrchu ei statws a'i rôl o ran arwain a hyrwyddo dawns yng Nghymru. Gyda'n gilydd, rydym yn croesawu syniadau newydd eofn ac uchelgeisiol sy'n corfforoli ein gwerthoedd ac yn ysbrydoli cynulleidfaoedd.

Mae'r gwaith a wnawn i ymgysylltu pobl ar hyd a lled Cymru mewn dawns yr un mor bwysig, er mwyn manteisio ar fuddion llesiant symudiad.

Ymhlith y coreograffwyr diweddar mae

[Melanie Lane](https://ndcwales.co.uk/skinners), [Marcos Morau](https://ndcwales.co.uk/waltz), [Lea Anderson](https://ndcwales.co.uk/zoetrope), [Sarah Golding & Yukiko Masui (SAY)](https://ndcwales.co.uk/say-something), [Andrea Constanzo Martini](https://ndcwales.co.uk/wild-thoughts), [Boram Kim](https://ndcwales.co.uk/wales-and-korea-connect-collaborative-cross-country-creations), [Anthony Matsena](https://ndcwales.co.uk/codi), [Matthew William Robinson](https://ndcwales.co.uk/september)[, Daisy Howell](https://ndcwales.co.uk/akin-perthyn), [June Campbell-Davies](https://ndcwales.co.uk/imprint) and [Osian Meilir](https://ndcwales.co.uk/un3d).

Cliciwch isod i ddysgu mwy am:

[Dawns ar gyfer Parkinson’s](https://ndcwales.co.uk/cy/darganfod/dawns-ar-gyfer-parkinsons)

[Aelodau Cyswllt Ifanc](https://ndcwales.co.uk/cy/young-associates)

[Tu Hwnt i'r Gofyn ym Mhenrhys](https://ndcwales.co.uk/cy/darganfod/tu-hwnt-ir-gofyn-ym-mhenrhys)

Mae ein gwaith Dawns ar gyfer Parkinson's mewn tri lleoliad ar draws Cymru, ein gwaith o feithrin talent ifanc drwy ein rhaglen Aelodau Cyswllt Ifanc, a'n rhaglen hirdymor, wreiddiol ym mhentref Penrhys yn Rhondda Cynon Taf yn enghreifftiau o le rydym yn defnyddio ein gwybodaeth am ddawns, ochr yn ochr ag arfer celfyddydol arall, i gyfoethogi bywydau pobl.

Mae ffocws ein rhaglen ymgysylltiad yng Nghymru yn bennaf ar gyfer bob oed, ar gyfer y rhai nad ydynt erioed wedi rhoi cynnig ar ddawns o'r blaen, yn ogystal â'r rhai sy'n awyddus i ddatblygu eu sgiliau. Rydym hefyd yn gweithio â phobl y mae dawns yn weithgaredd therapiwtig iddynt yn ogystal â bod yn weithgaredd artistig.

Er bod dawnswyr y cwmni yn ymwneud â rhai o'r prosiectau amrywiol hyn, caiff y mwyafrif eu cyflwyno gan rwydwaith o artistiaid dawns llawrydd sydd wedi'u trwytho yn ein repertoire ac sy'n gweithio yn eu cymunedau lleol gyda'u gwybodaeth arbenigol.

Mae gennym ein stiwdio ymarfer ein hunain,

ystafell berfformio gyda 104 sedd, swyddfeydd a chyfleusterau cynhyrchu yn y Tŷ Dawns. Yn ogystal â chael ei defnyddio gan CDCCymru, rydym yn llogi'r ystafell berfformio i gwmnïau dawns a theatrau lleol a'r DU, artistiaid dawns annibynnol o Gymru, ac artistiaid sy'n gweithio mewn disgyblaethau eraill.

Mae amrywio'r bobl rydym yn gweithio â nhw, yn artistiaid, staff, cynulleidfaoedd a chyfranogwyr, wedi'i ymgorffori yn ein cynlluniau. Mae gennym dargedau uchelgeisiol i adeiladu ar y gwaith sydd wedi arwain at fwrdd, gweithlu a dawnswyr mwy amrywiol.

Mae un mewn 7 o'n bwrdd a'n gweithlu yn dod o'r Mwyafrif Byd-eang, mae 17% yn f/Fyddar neu'n anabl, ac mae 30% yn uniaethu fel LHDTC+.

Rydym yn cydnabod bod llawer mwy i'w wneud er mwyn sicrhau cydraddoldeb ac mae hwn yn nod allweddol i'r Bwrdd a'r tîm arwain.

## Llwyddiannau Diweddar

Mae CDCCymru yn creu perfformiadau ar gyfer theatrau bach a mawr yng Nghymru, llwyfannau Ewropeaidd a rhyngwladol. Rydym wedi cyflwyno prosiectau sgrin ac ar-lein ac wedi gweithio dan do, yn yr awyr agored, mewn lleoliadau o bob maint ac yn ein cartref yn y Tŷ Dawns.

Dros y pum mlynedd diwethaf, mae CDCCymru wedi creu gwaith mwy amrywiol nag erioed o'r blaen, ac wedi cynyddu niferoedd y cyfranogwyr a'r gynulleidfa a lefelau gweithgarwch yng Nghymru a thu hwnt.

Mae niferoedd y gynulleidfa mewn llawer o theatrau y gwnaethom ymweld â hwy bellach wedi cyrraedd y lefelau cyn Covid ac mae ein rhaglenni ymgysylltiad yn cyrraedd cynulleidfaoedd newydd o bob cwr o Gymru.

Rydym hefyd yn creu gwaith gyda'n Haelodau Cyswllt Ifanc, ein cwmni ieuenctid rhwng 13-21 oed sy'n mynychu hyfforddiant cyfoes ar lefel broffesiynol yn wythnosol, a chyda'n dawnswyr Dawns ar gyfer Parkinson's.

Ochr yn ochr â'r gwaith rydym yn ei greu a'i deithio, a'r gweithgarwch ymgysylltu sydd mor hanfodol i'n dylanwad, mae gennym hefyd ran i'w chwarae yn y sector dawns ehangach yng Nghymru drwy ein rhaglen datblygu artistiaid, sy'n dwyn coreograffwyr annibynnol a choreograffwyr gweithredol ynghyd o fewn y cwmni gyda dawnswyr CDCCymru.

Mae gwaith rhyngwladol CDCCymru yn cyfrannu at enw da Cymru yn rhyngwladol. Dros y blynyddoedd diwethaf, perfformiodd y cwmni yn Ffrainc, yr Eidal, De Corea a'r Almaen.

Mae'r teithiau rhyngwladol yn y gorffennol wedi cynnwys Japan, Hong Kong, Sbaen, Awstria a'r Swistir.

## Llywodraethu a Chyllid

Mae CDCCymru yn elusen gofrestredig sydd ag ymddiriedolwyr sydd hefyd yn gweithredu fel cyfarwyddwyr y cwmni: Mae'r bwrdd yn cael ei arwain gan y Cadeirydd Alison Thorne, sydd â chefndir cryf mewn manwerthu a datblygu pobl. Caiff ymddiriedolwyr eu recriwtio drwy hysbysebion a chyfweliadau. Mae'r cwmni'n cyflogi 17 o aelodau staff ac yn 2024/25 roedd ganddo drosiant o £1.5 miliwn.

Ein nod yw creu rhaglen sy'n artistig feiddgar ac uchelgeisiol wrth gynnal sefyllfa ariannol gadarn. Ariennir ein gwaith drwy incwm grant gan Gyngor Celfyddydau Cymru (prif gyllidwr y cwmni - £855,581 ar gyfer 25/26), incwm y swyddfa docynnau, llogi lle ac arian a godwyd gan ymddiriedolaethau elusennol, busnesau a rhoddwyr unigol. Rydym yn falch o fod wedi sicrhau ymrwymiad cyllid tair blynedd yn ddiweddar gan Gyngor Celfyddydau Cymru ar gyfer 2024-2027.

Mae yna ddau is-bwyllgor sefydledig; y Pwyllgor Pobl a Chyllid, sy'n cynghori'r Bwrdd ar faterion ariannol, gweithredol, AD a materion perthnasol eraill a'r Grŵp Cynghori Artistig, sy'n cynnwys ymddiriedolwyr, staff a chynrychiolwyr allanol i gynorthwyo'r Cyfarwyddwr Artistig gyda'r rhaglenni. Mae yna hefyd grwpiau Gorchwyl a Gorffen pan fo angen er mwyn cefnogi'r arweinyddiaeth weithredol mewn meysydd datblygu penodol.

## 2024/2025

We:

* Ymgysylltwyd â 9,001 o gyfranogwyr ar draws gweithdai, dosbarthiadau, sgyrsiau a mwy.
* Gweithiwyd gyda 27 o artistiaid Newydd
* Cynulleidfa o 6271 cynnydd o 4.5% ar gynulleidfaoedd y DU ar 23/4
* Ymgysylltwyd â 95 o gydweithwyr llawrydd
* Crëwyd 7 gwaith dawns Newydd
* Cynydd o 19% yn nifer y dilynwyr ar y cyfryngau cymdeithasol (er nad ydym yn defnyddio X mwyach)
* Llogwyd y tŷ dawns i 62 o sefydliadau ar draws 327 o sesiynau
* Gwnaed sain ddisgrifiad ar gael ar gyfer pob sioe deithiol ym mhob lleoliad
* Perfformiwyd 53 o weithiau yng Nghymru
* Cynhyrchwyd ffilmiau i ddysgu athrawon ledled Cymru sut i ddysgu dawns os nad oes ganddyn nhw brofiad.
* Cynhyrchwyd a pherfformiwyd ein gwaith llawn cyntaf ar gyfer ysgolion a theuluoedd
* Perfformiwyd ein sioe dymhorol gyntaf a'n sioe iaith Gymraeg gyntaf mewn cydweithrediad â Theatr Cymru
* Cyflogwyd artist sy'n dod i'r amlwg ym Mhenrhys i ddysgu gwneud gwisgoedd, gwnïo ac atgyweirio i bob oed - a sicrhau cyllid ar gyfer offer
* Addysgwyd gweithdai ledled Cymru gan gynnwys nifer o ddigwyddiadau am ddim gyda'r nod o ehangu cyrhaeddiad Cymdeithion Ifanc
* Crëwyd sioe unigryw ar gyfer partneriaid busnes Goodson Thomas
* Academi Amped up (Penrhys) yn Eisteddfod Genedlaethol Cymru

**Blwyddyn ym mywyd: Ymddiriedolwr CDCCymru**

Fel Ymddiriedolwr yn CDCCymru, byddwch yn cyfarfod â'ch cyd-Aelodau Bwrdd a'r tîm arwain gweithredol bob chwarter mewn cyfarfod bwrdd i adolygu cynnydd strategol ac i gefnogi datblygiad.

Os ydych chi'n aelod o un o'n dau is-bwyllgor (Pobl a Chyllid, a'r Grŵp Cynghori Artistig) bydd gennych chi gyfarfod chwarterol pellach i'w fynychu. Ar gyfer pob cyfarfod, mae papurau i'w darllen a'u hystyried ymlaen llaw, a ddarperir 1-2 wythnos cyn y cyfarfod.

Ar adegau byddwch yn gweithio'n agos gydag aelodau'r tîm i ymgynghori a chefnogi datblygiadau creadigol a gweithredol, gan ddefnyddio eich sgiliau a'ch profiad i wella ein cynnig gwaith, a chynorthwyo gyda phenodiadau mewnol. Bydd cyfle gennych i weld y cwmni'n perfformio o leiaf 3 gwaith y flwyddyn, a gweld y gwaith ymgysylltu rydyn ni'n ei wneud.

Byddwn yn rhoi’r wybodaeth ddiweddaraf i chi drwy gydol y flwyddyn am weithgareddau, newyddion a llwyddiannau cyfredol, a byddwch yn derbyn gwahoddiadau i ddigwyddiadau perfformio ac ymgysylltu, gan ddathlu dawns a wnaed yng Nghymru.

Er mwyn cefnogi datblygiad proffesiynol parhaus ein bwrdd a'n tîm gweithredol, ac i barhau i fod yn wydn fel sefydliad, rydym yn trefnu cyfleoedd hyfforddi yn ôl yr angen.

Mae ein Hymddiriedolwyr yn gwasanaethu am dymor o 3 blynedd i ddechrau, gyda'r opsiwn i ymestyn am 3 blynedd arall.

**Manyleb Person**

Mae CDCCymru yn chwilio am hyd at bedwar ymddiriedolwr newydd i helpu i lunio dyfodol dawns yng Nghymru.

Bydd gennych angerdd dros y celfyddydau, gydag amser i gefnogi datblygiad strategol a chynaliadwyedd y cwmni. Byddwch yn gweithio gyda'r tîm gweithredol i greu dyfodol deinamig i gwmni dawns cenedlaethol Cymru a'i artistiaid dawns a'i gynulleidfaoedd.

Rydym yn chwilio am ymgeiswyr sy'n dod ag arbenigedd trwy gyflogaeth broffesiynol a gwirfoddoli, ac - yn hollbwysig - trwy brofiad bywyd. Credwn fod y cyfuniad hwn yn cryfhau ein sefydliad ac yn sicrhau ein bod yn cael ein harwain gan amrywiaeth o leisiau a safbwyntiau.

Bydd y tymor cychwynnol am dair blynedd, ac yna tair blynedd pellach trwy gytundeb cilyddol i sicrhau olyniaeth raddol ymhlith yr ymddiriedolwyr.

Bydd y Cwmni’n cynnig ac yn ariannu hyfforddiant a mentora i ymddiriedolwyr.

Ar gyfer cam nesaf esblygiad CDCCymru rydym yn chwilio am unigolion sydd â phrofiad cyffredinol perthnasol, ond gyda sgiliau a phrofiad yn y meysydd blaenoriaeth canlynol:

* Y Celfyddydau Perfformio
* Cyfraith a Llywodraethiant
* Cyllid
* Ymgysylltiad ac Addysg
* Codi Arian a Phartneriaethau
* Y Gymraeg

## Enghreifftiau o Sgiliau

|  |  |
| --- | --- |
| MAES BLAENORIAETH | **SGILIAU A PHROFIAD ENGHREIFFTIOL** |
| Y celfyddydau perfformio | Gallai hyn olygu bod gan ymgeiswyr sgiliau a phrofiad fel dawnsiwr neu berfformiwr, ymarferydd creadigol, repetiteur, cynhyrchydd digwyddiadau a chreadigol, arweinydd artistig neu greadigol ac ati.  |
| Cyfreithiol a Llywodraethu | Gallai hyn olygu bod gan ymgeiswyr sgiliau a phrofiad fel cwnsler cyffredinol, cyfreithiwr, cyfreithiwr cyflogaeth, cynghorydd cyfreithiol, ysgrifennydd cwmni, neu weithiwr proffesiynol llywodraethu. |
| Cyllid | Gallai hyn olygu bod gan ymgeiswyr sgiliau a phrofiad fel cyfrifydd siartredig, arweinydd/rheolwr cyllid elusennol, arbenigwr archwilio neu fuddsoddi ac ati.  |
| Dysgu a Chyfranogiad / Addysg | Gallai hyn olygu bod gan ymgeiswyr sgiliau a phrofiad mewn ymgysylltu cymunedol, celfyddydau ieuenctid, addysg dawns, arweinyddiaeth addysg ac ati.  |
| Codi Arian a Phartneriaethau | Gallai hyn olygu bod gan ymgeiswyr sgiliau a phrofiad o gyfraniadau gan unigolion, rhoddion, aelodaethau, cymynroddion, ymddiriedolaethau a sefydliadau a phartneriaethau corfforaethol ac ati. |
| Y Gymraeg | Gallai hyn olygu ymgeiswyr sy'n siaradwyr Cymraeg rhugl neu sy'n defnyddio'r Gymraeg fel eu hiaith gyntaf, ac a all gefnogi ein hymrwymiad i strategaeth Cymraeg 2050 Llywodraeth Cymru, a'n nod ehangach i ymgysylltu'n ystyrlon â chymunedau sy'n siarad Cymraeg. |

## Profiad

Rydym yn croesawu ceisiadau gan ymddiriedolwyr newydd / Cyfarwyddwyr Anweithredol ac yn chwilio'n weithredol am amrywiaeth o brofiadau bywyd.

Gall ymgeiswyr fod wedi'u lleoli yng Nghymru, y DU ehangach neu'n rhyngwladol gan ein bod yn anelu at gynnal y rhan fwyaf o gyfarfodydd yn hybrid gyda chyfarfodydd wyneb yn wyneb wedi'u trefnu ymlaen llaw.

Rhoddir blaenoriaeth i ymgeiswyr sy'n siarad Cymraeg ond nid yw'n hanfodol ar gyfer gwneud cais.

## Pecyn

Mae'r rôl yn pro bono gyda threuliau'n cael eu talu.

Mae treuliau'n cynnwys teithio, prydau bwyd, llety a chymorth gyda darpariaeth gofal.

## Manteision

Y cyfle i gefnogi twf cwmni cenedlaethol Cymreig a gweithredu fel llysgennad mewn digwyddiadau perfformio neu ymgysylltu.

Bydd treuliau’r digwyddiadau hyn yn cael eu talu a bydd tocynnau am ddim i o leiaf dri pherfformiad yn cael eu darparu fel rhan o rôl y llysgennad.

Gall ymgeiswyr sydd am ddysgu neu wella eu defnydd o’r Gymraeg gael taliadau ar gyfer cyrsiau.

## Cymorth

Rydym wedi ymrwymo i fodloni gofynion mynediad neu gymorth ychwanegol y gallai fod ei angen ar unrhyw Ymddiriedolwr i gyflawni'r rôl - rhowch wybod i ni beth sydd ei angen arnoch.

## Disgrifiad Rôl

Dyma ddyletswyddau ymddiriedolwr:

* Sicrhau bod y sefydliad yn dilyn ei amcanion datganedig, fel y'u diffinnir yn ei ddogfen lywodraethol, drwy ddatblygu strategaeth hirdymor.
* Sicrhau bod y sefydliad yn cydymffurfio â'r ddogfen lywodraethol, cyfraith elusennau, cyfraith cwmnïau ac unrhyw ddeddfwriaeth neu reoliadau perthnasol eraill.
* Sicrhau bod y sefydliad yn defnyddio ei adnoddau yn gyfan gwbl er mwyn cyflawni ei amcanion elusennol (h.y. ni ddylai'r elusen wario arian ar weithgareddau nad ydynt wedi'u cynnwys yn ei hamcanion ei hun) er budd y cyhoedd.
* Sicrhau bod y sefydliad yn diffinio ei nodau, ei bolisïau, ac yn gwerthuso perfformiad yn erbyn targedau y cytunwyd arnynt.
* Diogelu enw da a gwerthoedd y sefydliad.
* Sicrhau gweinyddiaeth effeithiol ac effeithlon y sefydliad, gan gynnwys cael polisïau a gweithdrefnau priodol ar waith.
* Sicrhau sefydlogrwydd ariannol y sefydliad.
* Diogelu a rheoli eiddo’r elusen a sicrhau bod arian yr elusen yn cael ei fuddsoddi’n briodol.
* Dilyn trefniadau priodol a ffurfiol ar gyfer penodi, goruchwylio, cefnogi, gwerthuso a thalu’r Prif Weithredwr a’r Cyfarwyddwr Artistig.

Yn ogystal â'r dyletswyddau statudol uchod, dylai pob ymddiriedolwr ddefnyddio unrhyw sgiliau, gwybodaeth neu brofiad penodol sydd ganddynt i helpu bwrdd yr ymddiriedolwyr i wneud penderfyniadau cadarn. Gall hyn gynnwys craffu ar bapurau’r bwrdd, arwain trafodaethau, canolbwyntio ar faterion allweddol, rhoi cyngor ac arweiniad ar fentrau newydd, neu faterion eraill y mae gan yr ymddiriedolwr brofiad arbennig ohonynt.

Gall hyn gynnwys penodiad i bwyllgor a/neu grŵp gorchwyl a gorffen yn ogystal â gwaith llysgenhadol ar gyfer CDCCymru.

## Manyleb y Person Cyffredinol

* Ymrwymiad i'r sefydliad
* Parodrwydd i neilltuo'r amser a'r ymdrech angenrheidiol
* Gweledigaeth strategol
* Barn dda, annibynnol
* Y gallu i feddwl yn greadigol
* Parodrwydd i roi barn
* Dealltwriaeth a pharchu dyletswyddau, cyfrifoldebau a rhwymedigaethau cyfreithiol ymddiriedolwr
* Y gallu i weithio'n effeithiol fel aelod o dîm
* Parodrwydd i ddysgu Cymraeg
* Ymrwymiad i [chwe dyletswydd hanfodol y Comisiwn Elusennau](https://www.gov.uk/guidance/charity-trustee-whats-involved#trustees-6-main-duties) a saith egwyddor bywyd cyhoeddus Nolan: anhunanoldeb, uniondeb, gwrthrychedd, atebolrwydd, bod yn agored, gonestrwydd ac arweinyddiaeth

**Tŷ Agored**

Ymunwch â ni ar gyfer un o'n sesiynau Tŷ Agored anffurfiol, yn y Tŷ Dawns neu ar-lein lle byddwch chi'n cael y cyfle i gwrdd â'r Ymddiriedolwyr presennol ac aelodau tîm CDCCymru. Wedi'u cynnal gan Alison Thorne (Cadeirydd), mae'r sesiynau hyn yn ffordd wych o ddysgu mwy am ein cenhadaeth, ein gweledigaeth, a'r gwaith a wnawn fel sefydliad.

Byddwch hefyd yn darganfod beth mae'n ei olygu i fod yn Ymddiriedolwr gyda CDCCymru, y sgiliau a'r profiad rydym yn chwilio amdanynt mewn aelodau bwrdd newydd a chael y cyfle i ofyn unrhyw gwestiynau sydd gennych.

Sesiwn 1

Dydd Mercher 4 Mehefin (Bore)

Ar-lein 8.30am - 9.30am

Sesiwn 2

Dydd Llun 16 Mehefin (Gyda'r nos)

Tŷ Dawns, Bae Caerdydd 5-6pm

[Os hoffech fynychu un o'r sesiynau Tŷ Agored, cofrestrwch am le ar ein gwefan trwy glicio yma.](https://ndcwales.co.uk/cy/ty-agored-ymddiriedolwyr)

## Addewid Recriwtio

Byddwn yn cysylltu â phob ymgeisydd, p’un a ydynt yn cael eu cynnwys ar y rhestr fer ar gyfer cyfweliad ai peidio. Gwahoddir ymgeiswyr anabl sy’n dangos eu bod yn cwrdd â manyleb y person am gyfweliad, ac rydym wedi ymrwymo i fodloni gofynion mynediad; dim ond i chi roi gwybod i ni beth sydd ei angen arnoch chi.

**Cydraddoldeb**

Nod CDCCymru yw i ddawns fod yn rhan o fywyd pawb, ac mae'n cyflwyno ei waith mewn gwahanol fformatau a chyd-destunau ledled Cymru a ledled y byd.

Credwn y dylai amrywiaeth gael ei hymgorffori'n llawn yn ein diwylliant a'n gwerthoedd cyfundrefnol, ac rydym yn parhau i ehangu amrywiaeth y Cwmni a'i waith.

I'r perwyl hwnnw rydym yn siarad â phobl o ystod o gymunedau ac yn gwrando arnynt, i gyflwyno dealltwriaeth a mewnwelediad, ac i adnabod newidiadau y gallwn eu gwneud. Mae manylion ynghylch y camau yr ydym yn eu cymryd i'w gweld yn ein [Cynllun Cydraddoldeb Strategol.](https://ndcwales.co.uk/cy/amdanom-ni/policies)

**Cyfiawnder Cymdeithasol**

Mae cyfiawnder cymdeithasol, cydraddoldeb a thegwch wrth wraidd holl weithgareddau CDCCymru. Rydym yn ymroddedig i sicrhau bod pawb yng Nghymru yn cael cyfle cyfartal i gael mynediad i ddawns. Bydd CDCCymru yn ceisio sicrhau nad oes neb yn cael ei drin yn llai ffafriol oherwydd bod ganddo nodwedd warchodedig. Rydym yn annog ceisiadau yn arbennig gan bobl sydd heb gynrychiolaeth ddigonol yn y sector celfyddydau, a chan y rhai sy’n profi gwahaniaethu oherwydd hil, hunaniaeth rywedd, cyfeiriadedd rhywiol, statws priodasol, hil, crefydd, cenedligrwydd, tarddiad ethnig, anabledd neu oedran. Gellir talu costau teithio a threuliau ac arian gofal plant.

**Sut i wneud cais**

Os hoffech chi siarad am y cyfle hwn yn fanylach cyn gwneud cais, cysylltwch â:

**Alison Thorne (Cadeirydd)**: **alison@atconnect.org.uk**

**David Watson (Cyfarwyddwr Gweithredol Dros Dro): david@ndcwales.co.uk**

Os hoffech wneud cais gyda sain, fideo neu ffurflen sy'n hygyrch i chi, mae croeso i chi wneud hynny - anfonwch y ddolen atom.

Llenwch y [**Ffurflen Monitro Cyfle Cyfartal**](https://forms.office.com/Pages/ResponsePage.aspx?id=Iv1vaUKfYEWAfOxRF9ucT353DWaj2UxJj48RiBrvDY5UOVlRNElQS1lPWVlCNTlRU0tSMDc5V0lJNCQlQCN0PWcu) a'i hanfon atom ynghyd â'ch CV a llythyr eglurhaol yn amlinellu pam yr hoffech chi fod yn ymddiriedolwr.

Dyddiad cau ar gyfer ceisiadau: Dydd Gwener 27 Mehefin, hanner dydd

**Proses Recriwtio**

* Cyfweliadau Rhestr Hir Ar-lein: 9 & 10 Gorffennaf 2025
* Cyfweliadau Rhestr Fer Wyneb yn Wyneb: 17 & 18 Gorffennaf
* Penodiad yn cychwyn: Gorffennaf 2025

Diogelu Data

Defnyddir yr wybodaeth a roddwch i greu rhestr fer ar gyfer cyfweliadau ac i lywio ein penderfyniad ynghylch pwy i’w benodi. Bydd eich holl fanylion yn cael eu cadw’n ddiogel gyda mynediad yn gyfyngedig i’r rhai sy’n ymwneud â’r broses recriwtio yn unig. Bydd eich cais yn cael ei gadw ar ffeil am o leiaf dri mis ar ôl y dyddiad cau a’i ddinistrio ddim hwyrach na deuddeg mis ar ôl hynny. Mae data recriwtio cyfle cyfartal hefyd yn ddienw ac yn cael ei ddefnyddio’n fewnol i nodi ffyrdd i wella ein prosesau a chyrraedd y gronfa ehangaf bosibl o ymgeiswyr. Mae cyflwyno’ch cais i ni yn dangos eich caniatâd i’ch data gael ei ddefnyddio yn y modd hwn.